CELEX: 
Language: mt
Date: 2018-02-26 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (KE) Nru 273/2004 tal-Parlament Ewropew u tal-Kunsill u r-Regolament tal-Kunsill (KE) Nru 111/2005 rigward l-inklużjoni ta’ ċerti prekursuri tad-droga fil-lista ta’ sustanzi skedati

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
            
               Introduzzjoni 
            
            
               Il-prekursuri tad-droga huma s-sustanzi kimiċi li jistgħu jintużaw għall-manifattura illeċta ta’ drogi narkotiċi u sustanzi psikotropiċi. Ir-Regolament (KE) Nru 273/2004 jistabbilixxi miżuri għall-monitoraġġ tal-kummerċ fil-prekursuri tad-droga fl-UE, filwaqt li r-Regolament (KE) Nru 111/2005 jirregola l-kummerċ fil-prekursuri tad-droga bejn l-UE u pajjiżi terzi. Flimkien, ir-Regolamenti jimplimentaw b’mod konġunt l-obbligi li jirriżultaw mill-Artikolu 12 tal-Konvenzjoni kontra t-Traffikar Illeċtu tad-Drogi Narkotiċi u Sustanzi Psikotropiċi tal-1988 (il-Konvenzjoni tan-Nazzjonijiet Uniti tal-1988) fl-UE. 
            
            
               Il-Kummissjoni għandha s-setgħa li tadotta l-atti delegati biex iżżid is-sustanzi ġodda mal-lista ta’ sustanzi skedati fil-lista tal-prekursuri tad-droga fl-annessi ta’ dawn ir-Regolamenti. Din is-setgħa tippermetti li l-leġiżlazzjoni tal-UE tiġi addattata għax-xejriet ġodda fid-diverġenza tal-prekursuri tad-droga, b’mod partikolari sustanzi li faċilment jistgħu jinbidlu f’sustanzi skedati, u li tiġi segwita kull emenda għat-tabelli tal-prekursuri tad-droga fl-Anness tal-Konvenzjoni tan-Nazzjonijiet Uniti tal-1988. 
            
            
               F’Ottubru tal-2016, wara epidemija ta’ mwiet ikkawżati minn doża eċċessiva b’rabta mal-oppjojdi, fosthom l-eroina mħallta bil-fentanil u forom oħra ta’ fentanil u analogi tal-fentanil immanifatturati b’mod illeċtu, il-Gvern tal-Istati Uniti tal-Amerka ppropona li jinbeda proċess għall-iskedar ta’ żewġ prekursuri tal-fentanil, jiġifieri 4-anilino-N-fenetilpiperidina (ANPP) u N-fenetil-4-piperidon (NPP), biex dawn jinżiedu fit-Tabella I tal-Konvenzjoni tan-Nazzjonijiet Uniti tal-1988.
            
            
               Sossegwentament, bid-deċiżjonijiet 60/12 u 60/13, li ttieħdu fis-sittin seduta tal-Kummissjoni dwar id-Drogi Narkotiċi tan-Nazzjonijiet Uniti, fis-16 ta’ Marzu 2017, din iddeċidiet li tinkludi, l-ANPP u l-NPP rispettivament fit-Tabella I tal-Konvenzjoni tan-Nazzjonijiet Uniti tal-1988. Id-Deċiżjonijiet 60/12 u 60/13 se jkunu kompletament fis-seħħ sa mit-18 ta’ Ottubru 2017. B’hekk, sa din id-data, kull Parti tal-Konvenzjoni trid tkun fil-proċess li tiskeda lill-ANPP u lill-NPP fil-leġiżlazzjoni tagħha dwar il-prekursuri tad-droga. 
            
            
               Għaldaqstant, il-Kummissjoni jeħtiġilha tadotta Regolament Delegat li jemenda r-Regolament (KE) Nru 273/2004 tal-Parlament Ewropew u tal-Kunsill, u r-Regolament tal-Kunsill (KE) Nru 111/2005 biex iżżid l-ANPP u l-NPP fl-annessi ta’ dawn ir-regolamenti. 
            
            
            
               Il-possibbiltà tal-iskedar fil-Kategorija 1 jew fil-Kategorija 2 tar-Regolament (KE) Nru 273/2004 u tar-Regolament (KE) Nru 111/2005
            
            
               Il-Kummissjoni tista’ tuża d-diskrezzjoni tagħha dwar f’liema kategorija, jew fil-Kategorija 1 inkella fil-Kategorija 2, tar-Regolamenti żżid lill-ANPP u l-NPP. Il-Kategorija 3 tar-Regolamenti mhijiex xierqa billi dan ikun ifisser li ma jkunux intlaħqu l-obbligi li ġejjin mill-Konvenzjoni tan-Nazzjonijiet Uniti tal-1988. Il-Kategorija 4, li teżisti biss għar-Regolament tal-Kunsill (KE) Nru 111/2005, hija eskluża wkoll, billi din il-kategorija tista’ tinkludi biss il-prodotti mediċinali u l-prodotti mediċinali veterinarji li fihom sustanzi skedati. 
            
            
               Is-sustanzi skedati fil-Kategorija 1 huma tal-akbar riskju meta jiġu ddevjati u normalment jiġu inkorporati kompletament jew parzjalment fil-molekula tad-droga narkotika jew tas-sustanza psikotropika (jiġifieri prekursur immedjat). Għaldaqstant, il-miżuri ta’ kontroll u ta’ monitoraġġ li japplikaw għal dawn is-sustanzi huma l-aktar stretti fiż-żewġ Regolamenti. Is-sustanzi fil-Kategorija 2 jew huma ta’ inqas riskju, jew l-ammonti ta’ dawn is-sustanzi ddevjati għall-manifattura illeċta tad-drogi jirrappreżentaw proporzjon tant żgħir tal-ammonti totali li jiġu nnegozjati legalment u jintużaw legalment fl-UE, li l-iskedar tagħhom fil-Kategorija 1 tkun tikkawża piż sproporzjonat; għaldaqstant, il-miżuri ta’ kontroll u monitoraġġ korrispondenti huma pjuttost inqas stretti. 
            
            
               Is-sustanzi tal-Kategorija 1 iridu jinħażnu f’bini sikur, (jiġifieri fis-sokor, bis-sorveljanza b’video-cameras, eċċ.) u kull operatur li jaħdem b’dawn is-sustanzi jeħtieġ liċenzja. Is-sustanzi tal-Kategorija 2 ma għandhomx l-obbligu li jinħażnu f’bini sikur, u l-operaturi għandhom bżonn biss ta’ reġistrazzjoni. Fejn jikkonċerna l-kontroll tan-negozju estern, id-differenza ewlenija bejn iż-żewġ kategoriji hija li s-sustanzi fil-Kategorija 1 jeħtieġu awtorizzazzjoni għall-importazzjoni u l-esportazzjoni, filwaqt li dawk fil-Kategorija 2 jeħtieġu biss awtorizzazzjoni għall-esportazzjoni. 
            
            
            
               L-użu legali tal-ANPP u l-NPP fl-UE
            
            
               Mill-informazzjoni li nġabret waqt il-proċess ta’ skedar fil-Konvenzjoni tan-Nazzjonijiet Uniti tal-1988, wieħed jista’ jikkonkludi li jeżistu n-negozju u l-użu leġittmi tal-ANPP u l-NPP fl-UE, iżda li l-għadd ta’ tranżazzjonijiet u kwantitajiet involuti huwa limitat. 
            
            
               L-ANPP jiġi prodott fi tliet Stati Membri u l-kwantità medja approssimattiva annwali hija ta’ 187 kilogramm. Stat Membru tal-UE wieħed biss irrapporta l-importazzjonijiet.
            
            
               L-NPP jiġi prodott f’żewġ Stati Membri u l-kwantità medja approssimattiva annwali hija ta’ 1 565 kilogramm. Parti sostanzjali minn din il-kwantità tiġi esportata; jintbagħtu wkoll konsenji intra-UE lejn Stati Membri oħra. Stati Membri oħrajn li ma għandhomx produzzjoni domestika wkoll irrappurtaw l-importazzjonijiet u l-esportazzjonijiet fi kwantitajiet żgħar ħafna.
            
         
         
            
               Rigward l-użu leġittmu tal-ANPP u l-NPP, Stat Membru wieħed irrapporta użu annwali ta’ bejn 600 u 700 kilogrammi ta’ dawk is-sustanzi fil-produzzjoni tal-fentanil fl-industrija farmaċewtika; Stat Membru ieħor irrapporta wkoll il-manifattura tal-fentanil bl-użu tal-NPP (total ta’ 94 kilogrammi ta’ fentanil fl-2015). Xi Stati Membri oħra rrappurtaw ammonti limitati għall-użu leġittmu fi prodotti mediċinali u fir-riċerka. Fl-aħħar nett, Stat Membru ieħor irrapporta l-użu ta’ 0,001 kilogramm ta’ ANPP bħala standard ta’ referenza.
            
            
            
               Il-konsum u l-produzzjoni tal-fentanil u tal-analogi tal-fentanil illegali fl-UE 
            
            
               Ir-Rapport Ewropew dwar id-Droga - Xejriet u Żviluppi 2017 (The European Drug Report - Trends and Developments 2017
                  1
               ) taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) jiddikjara li: “Kemm fl-Ewropa kif ukoll fl-Amerka ta’ Fuq, l-iżvilupp riċenti ta’ oppjojdi ġodda sintetiċi potenti ħafna, li fil-biċċa l-kbira huma dderivati mill-fentanil, qed jikkawża ħafna tħassib. Mill-2012 ’l hawn, is-Sistema ta’ Twissija Bikrija ilha tirċievi għadd dejjem jikber ta’ rapporti dwar dawn is-sustanzi u dwar il-ħsara li jikkawżaw. Dawn is-sustanzi nbiegħu fis-swieq online kif ukoll fis-suq illeċtu. Xi drabi nbiegħu bħala eroina jew tħalltu mal-eroina, ma’ drogi illeċti oħrajn, u anki ma’ mediċini foloz. L-oppjojdi sintetiċi potenti ħafna joffru riskji serji għas-saħħa, mhux biss għal min jużahom, iżda wkoll għal min hu involut fil-manifattura tagħhom, għall-ħaddiema tas-servizzi tal-posta u għall-uffiċjali tal-infurzar tal-liġi. Billi l-volumi ta’ dawn is-sustanzi li jinħtieġu għall-produzzjoni ta’ eluf ta’ dożi, dawn huma faċli li jinħbew u jiġu ttrasportati. Din hija sfida konsiderevoli għall-aġenziji tal-kontroll tad-droga. Fl-istess ħin, jippreżentaw oġġett potenzjalment attraenti u profittabbli għall-kriminalità organizzata.” Minkejja li mhuwiex magħruf l-għadd totali eżatt tal-imwiet minn doża eċċessiva b’rabta mal-fentanil illegali u ma’ analogi tal-fentanil illegali, xi Stati Membri, pereżempju l-Estonja u l-Iżvezja, irrappurtaw aktar minn 100 każ il-wieħed f’dawn l-aħħar snin. 
            
            
               Ftit li xejn teżisti informazzjoni dwar il-produzzjoni tal-fentanil illegali u tal-analogi tal-fentanil illegali, anki fl-UE. Skont l-Uffiċċju tan-Nazzjonijiet Uniti kontra d-Droga u l-Kriminalità (UNODC), s’issa żżarmaw żewġ laboratorji fl-UE li kienu jimmanifatturaw il-fentanil: laboratorju klandestin fis-Slovakkja (2011) u laboratorju klandestin fil-Ġermanja (2015). Barra minn hekk, l-awtoritajiet Estonjani rrappurtaw żewġ qabdiet ta’ NPP fl-2016: f’Ġunju wasal pakkett miċ-Ċina li kien fih 10,24 kilogrammi, u f’Awwissu wasal pakkett ieħor, miċ-Ċina wkoll, li kien fih 101,1 grammi. X’aktarx li din is-sustanza kienet ordnata, u kienet maħsuba għall-użu fil-manifattura illegali tal-fentanil u d-derivattivi tiegħu. 
            
            
            
               L-impatt tal-iskedar fil-Kategorija 1 - L-opinjonijiet tal-partijiet ikkonċernati ewlenin 
            
            
               Fl-20 laqgħa tal-Grupp ta’ Esperti dwar il-Prekursuri tad-Droga fil-11 u t-12 ta’ Mejju 2017, ir-rappreżentanti tal-awtoritajiet kompetenti tal-Istati Membri tal-UE ddiskutew is-suġġett tal-iskedar jew le tal-ANPP u l-NPP fl-annessi tar-Regolament (KE) Nru 273/2004 u tar-Regolament (KE) Nru 111/2005 fuq il-bażi ta’ dokument sommarju li tħejja mill-Kummissjoni. L-Istati Membri kollha li qamu biex jitkellmu kienu favur l-iskedar fil-Kategorija 1. L-ebda Stat Membru ma oppona din il-fehma. 
            
            
               Il-Kummissjoni kkonsultat ukoll mal-assoċjazzjonijiet tal-industrija Ewropej rilevanti dwar din il-kwistjoni. Il-Kunsill Ewropew għall-Industrija Kimika (CEFIC) wera l-fehma li dawn għandhom jiġu skedati fil-Kategorija 1 minħabba l-imwiet ikkawżati minn doża eċċessiva marbutin mal-produzzjoni illegali tal-fentanil, u minħabba li dawn is-sustanzi huma prekursuri immedjati li fihom l-ingredjenti attivi. Barra minn hekk, l-użu legali tal-ANPP u l-NPP diġà huwa ssorveljat b’mod strett billi dawn jintużaw kważi esklużivament fl-industrija farmaċewtika (li trid tikkonforma ma’ ħafna rekwiżiti oħrajn) u għall-produzzjoni ta’ droga kkontrollata, jiġifieri l-fentanil, li għaliha hemm fis-seħħ qafas leġiżlattiv strett. Għaldaqstant, il-piż addizzjonali fuq l-industrija jkun limitat. L-Assoċjazzjoni Ewropea tad-Distributuri tal-Kimiċi (FECC) ma għamlitx kummenti jew suġġerimenti. Il-Federazzjoni Ewropea tal-Industriji u l-Assoċjazzjonijiet Farmaċewtiċi (EFPIA) wkoll ma wriet ebda fehma partikolari. Għalhekk jista’ jkun konkluż li dawn il-federazzjonijiet ma jopponux l-iskedar fil-Kategorija 1. 
            
            
            
               Konklużjoni - L-iskedar fil-Kategorija 1 tar-Regolament (KE) Nru 111/2005 u tar-Regolament (KE) Nru 273/2004
            
            
               Minħabba l-kunsidrazzjonijiet li ġejjin: 
            
            
               - l-ANPP huwa prekursur immedjat tal-fentanil u tal-aċetil fentanil; l-NPP jista’ jintuża bħala materjal prim għall-ANPP, li sossegwentement jista’ jiġi ssintetizzat f’fentanil, jew jista’ jkun prekursur dirett għal għadd ta’ analogi tal-fentanil; fi kliem ieħor, iż-żewġ sustanzi t-tnejn jistgħu jiġu kkonvertiti fid-droga narkotika illegali jew fis-sustanza psikotropika fentanil jew analogi tal-fentanil;
            
            
               - l-użu ħażin u l-abbuż tal-fentanil u tal-analogi tal-fentanil qegħdin jikkawżaw problemi soċjali u tas-saħħa pubblika serji (imwiet minn dożi eċċessivi) f’xi reġjuni tal-UE;
            
            
               - hemm indikazzjonijiet li fl-UE qiegħda ssir il-manifattura illegali sostanzjali ta’ fentanil ibbażata fuq l-ANPP u l-NPP; biex tiġi indirizzata din il-kwistjoni, ikunu leġittmi l-kontrolli fuq l-importazzjoni tal-ANPP u l-NPP; 
            
            
               - il-produzzjoni, in-negozju u l-użu legali taż-żewġ sustanzi huma limitati fl-UE; għalhekk, l-iskedar fil-Kategorija 1 ikun ifisser żieda limitata fix-xogħol tal-operaturi ekonomiċi u tal-awtoritajiet kompetenti fl-UE; 
            
            
               - iż-żewġ sustanzi jintużaw kważi esklużivament fl-industrija farmaċewtika u fil-produzzjoni ta’ droga kkontrollata, u dan ifisser li dawn huma diġà kkontrollati b’mod strett (eż. is-sistemi tal-awtorizzazzjoni tal-mediċini, tal-manifatturi u tad-distributuri u tal-atturi involuti fl-Ingredjenti Farmaċewtiċi Attivi); dan ifisser li r-rekwiżiti addizzjonali tal-Kategorija 1, pereżempju li s-sustanzi jridu jinħażnu f’bini sikur, ma joħloqx wisq piż addizzjonali;
            
            
               - il-partijiet ikkonċernati, b’mod partikolari l-awtoritajiet kompetenti tal-Istati Membri u l-operaturi ekonomiċi kkonċernati, kważi kollha jippreferu li l-ANPP u l-NPP jiġu skedati fil-Kategorija 1; u ma hemmx partijiet ikkonċernati li huma kontra din il-proposta; 
            
            
               jenħtieġ li l-4-anilino-N-fenetilpiperidina (ANPP) u l-N-fenetil-4-piperidon (NPP) it-tnejn li huma jiġu skedati fil-Kategorija 1 tal-Anness I tar-Regolament (KE) Nru 273/2004 u fil-Kategorija 1 tal-Anness tar-Regolament (KE) Nru 111/2005. 
            
            
               2.KONSULTAZZJONIJIET QABEL MA JIĠI ADOTTAT L-ATT[
            
         
         
            
            
               B’konformità mal-paragrafu 4 tal-Fehim Komuni dwar Atti Delegati bejn il-Parlament Ewropew, il-Kunsill u l-Kummissjoni Ewropea, fit-tħejjija ta’ dan l-att delegat saru konsultazzjonijiet xierqa u trasparenti, anki fil-livell ta’ esperti. Id-dokumenti rilevanti ġew trażmessi fil-ħin u b’mod xieraq lill-Parlament Ewropew u lill-Kunsill. Il-Grupp ta’ Esperti dwar il-prekursuri tad-droga ġie kkonsulatat fil-laqgħa li saret fil-11 u fit-12 ta’ Mejju 2017 u permezz ta’ proċedura bil-miktub mill-14 ta’ Novembru 2017 sal-15 ta’ Diċembru 2017. Barra minn hekk, il-proposta tqiegħdet fil-Portal għal Regolamentazzjoni Aħjar tal-Kummissjoni Ewropea, biex jingħataw ir-reazzjonijiet għal erba’ ġimgħat, bejn il-15 ta’ Novembru 2017 u t-13 ta’ Diċembru 2017. 
            
            
               3.ELEMENTI ĠURIDIĊI TAL-ATT DELEGAT
            
            
            
               Ir-Regolamenti 111/2005 u 273/2004 huma marbutin ħafna ma’ xulxin. Dawn jimplimentaw b’mod konġunt il-miżuri previsti fl-Artikolu 12 tal-Konvenzjoni tan-Nazzjonijiet Uniti tal-1988. Ir-regoli komuni ta’ implimentazzjoni għar-Regolamenti 111/2005 u 273/2004 ġew adottati permezz tar-Regolament ta’ Delega tal-Kummissjoni (UE) Nru 2015/1011 u tar-Regolament ta’ Implimentazzjoni tal-Kummissjoni (UE) Nru 2015/1013.
            
            
               Fid-dawl ta’ dan ta’ hawn fuq, il-ġbir flimkien ta’ żewġ awtorizzazzjonijiet differenti bbażati fuq diversi atti leġiżlattivi bażiċi f’att delegat wieħed huwa ġġustifikat minħabba r-rabta materjali mill-qrib bejn l-għoti tas-setgħat inkwistjoni.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 26.2.2018
            
            
               li jemenda r-Regolament (KE) Nru 273/2004 tal-Parlament Ewropew u tal-Kunsill u r-Regolament tal-Kunsill (KE) Nru 111/2005 rigward l-inklużjoni ta’ ċerti prekursuri tad-droga fil-lista ta’ sustanzi skedati 
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 273/2004 tal-Parlament Ewropew u tal-Kunsill tal-11 ta’ Frar 2004 dwar prekursuri tad-droga
                  2
               , u b’mod partikolari l-Artikolu 15 tiegħu,
            
            
               Wara li kkunsidrat ir-Regolament tal-Kunsill (KE) Nru 111/2005 tat-22 ta’ Diċembru 2004 li jistabblixxi regoli għall-monitoraġġ ta’ kummerċ fil-prekursuri ta’ drogi bejn l-Unjoni u pajjiżi terzi
                  3
               , u b’mod partikolari l-Artikolu 30a tiegħu,
            
            
               Billi:
            
            
               (1)L-Anness I tar-Regolament (KE) Nru 273/2004 u l-Anness tar-Regolament (KE) Nru 111/2005 fihom lista ta’ sustanzi skedati li huma soġġetti għal għadd ta’ miżuri ta’ kontroll u ta’ monitoraġġ armonizzati previsti f’dawn ir-Regolamenti.
            
            
               (2)Permezz tad-Deċiżjonijiet 60/12 u 60/13 tal-Kummissjoni dwar id-Drogi Narkotiċi tan-Nazzjonijiet Uniti, li ttieħdu fis-sittin seduta tagħha fis-16 ta’ Marzu 2017, l-4-anilino-N-fenetilpiperidina (ANPP) u l-N-fenetil-4-piperidon (NPP) inżiedu mat-Tabella I tal-Konvenzjoni tan-Nazzjonijiet Uniti kontra t-Traffikar Illeċtu tad-Drogi Narkotiċi u s-Sustanzi Psikotropiċi tad-19 ta’ Diċembru 1988
                  4
                (“il-Konvenzjoni tan-NU tal-1988”).
            
            
               (3)L-għan tar-Regolament (KE) Nru 273/2004 u tar-Regolament (KE) Nru 111/2005 huwa li jiġi implimentat l-Artikolu 12 tal-Konvenzjoni tan-Nazzjonijiet Uniti tal-1988 fl-Unjoni. Għaldaqstant, l-ANPP u l-NPP għandhom jinżiedu fl-Anness I tar-Regolament (KE) Nru 273/2004 u fl-Anness tar-Regolament (KE) Nru 111/2005.
            
            
               (4)Is-sustanzi skedati elenkati f’dawk l-Annessi huma maqsuma f’kategoriji li għalihom japplikaw miżuri differenti, biex jintlaħaq bilanċ proporzjonat bejn il-livell ta’ riskju ppreżentat minn kull sustanza speċifika u l-piż fuq il-kummerċ leċitu. Għas-sustanzi fil-Kategorija 1 japplikaw il-kontrolli u l-miżuri ta’ monitoraġġ l-iżjed stretti. Pereżempju, is-sustanzi fil-Kategorija 1 iridu jinħażnu f’bini sikur u kull operatur li jaħdem b’dawn is-sustanzi għandu bżonn liċenzja. 
            
            
               (5)L-ANPP huwa prekursur immedjat tal-fentanil u tal-aċetil fentanil. L-NPP jista’ jintuża bħala materjal prim għall-ANPP, li sossegwentement jista’ jiġi ssintetizzat f’fentanil, jew jista’ jkun prekursur dirett għal għadd ta’ analogi tal-fentanil. Fi kliem ieħor, iż-żewġ sustanzi t-tnejn jistgħu jiġu ttrasformati f’fentanil jew f’analogi tal-fentanil. 
            
         
         
            
               (6)L-użu ħażin u l-abbuż tal-fentanil u tal-analogi tal-fentanil qegħdin jikkawżaw problemi soċjali u tas-saħħa pubblika serji (b’mod partikolari mwiet minn dożi eċċessivi) f’xi reġjuni tal-Unjoni. Hemm indikazzjonijiet li fl-Unjoni qiegħda ssir il-manifattura illegali sostanzjali ta’ fentanil ibbażata fuq l-ANPP u l-NPP. Biex tiġi indirizzata din il-problema, jeħtieġ li jiġu introdotti l-kontrolli fuq l-importazzjoni tal-ANPP u l-NPP.
            
            
               (7)Fl-Unjoni jeżistu biss il-produzzjoni, in-negozju u l-użu tal-ANPP u tal-NPP limitati. Għaldaqstant, l-iskedar ta’ dawn is-sustanzi fil-Kategorija 1 ikun jeħtieġ biss piż żejjed amministrattiv limitat għall-operaturi ekonomiċi u għall-awtoritajiet kompetenti fl-Unjoni. Barra minn hekk, il-konsultazzjoni mal-operaturi ekonomiċi u mal-Istati Membri wriet li hemm preferenza ċara li dawn iż-żewġ sustanzi t-tnejn li huma jiġu elenkati fil-Kategorija 1 fir-Regolamenti. 
            
            
               (8)Fid-dawl tal-konsiderazzjonijiet fil-premessi 5, 6, u 7, jenħtieġ li l-ANPP u l-NPP jiġu skedati bħala sustanzi tal-Kategorija 1 fl-Anness I tar-Regolament (KE) Nru 273/2004 u fl-Anness tar-Regolament (KE) Nru 111/2005.
            
            
               (9)Għalhekk jenħtieġ li r-Regolament (KE) Nru 273/2004 u r-Regolament (KE) Nru 111/2005 jiġu emendati skont dan.
            
            
               (10)Billi jeżistu xi ftit produzzjoni, negozju u użu legali tal-ANPP u tal-NPP fl-Unjoni, jenħtieġ li l-operaturi ekonomiċi u l-awtoritajiet kompetenti jingħataw biżżejjed ħin biex jaddattaw ruħhom għall-emendi li qegħdin isiru permezz ta’ dan ir-Regolament.
            
            
               (11)Ir-Regolament (KE) Nru 273/2004 u r-Regolament (KE) Nru 111/2005 jimplimentaw b’mod konġunt ċerti dispożizzjonijiet tal-Konvenzjoni tan-Nazzjonijiet Uniti tal-1988. Fid-dawl tar-rabta materjali mill-qrib bejn dawn iż-żewġ Regolamenti, huwa ġġustifikat li l-emendi jiġu adottati permezz ta’ att delegat wieħed,
            
            
               ADOTTAT DAN IR-REGOLAMENT:
            
            
               Artikolu 1
                  Emenda għar-Regolament (KE) Nru 273/2004
            
            
               Fl-Anness I tar-Regolament (KE) Nru 273/2004, fit-tabella tas-sustanzi skedati fil-Kategorija 1 jiddaħħlu l-entrati li ġejjin fil-post xieraq fil-lista ta’ sustanzi skont is-sekwenza tal-Kodiċi tan-Nomenklatura Magħquda: 
            
            
            
                     
                        
                           Sustanza
                        
                     
                  
                  
                     
                        
                           Deżinjazzjoni NM (jekk hi differenti)
                        
                     
                  
                  
                     
                        
                           Kodiċi NM
                        
                     
                  
                  
                     
                        
                           Nru tal-CAS
                        
                     
                  
               
                     
                        
                            “4-anilino-N-fenetilpiperidina (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenetil-4-piperidon 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4”.
                        
                     
                  
               
               Artikolu 2
                  Emenda għar-Regolament (KE) Nru 111/2005
            
            
               Fl-Anness tar-Regolament (KE) Nru 111/2005, fit-tabella tas-sustanzi skedati fil-Kategorija 1 jiddaħħlu l-entrati li ġejjin fil-post xieraq fil-lista ta’ sustanzi skont is-sekwenza tal-Kodiċi tan-Nomenklatura Magħquda:
            
            
            
                     
                        
                           Sustanza
                        
                     
                  
                  
                     
                        
                           Deżinjazzjoni NM (jekk hi differenti)
                        
                     
                  
                  
                     
                        
                           Kodiċi NM
                        
                     
                  
                  
                     
                        
                           Nru tal-CAS
                        
                     
                  
               
                     
                        
                           “4-anilino-N-fenetilpiperidina (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenetil-4-piperidon 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4”.
                        
                     
                  
               
               Artikolu 3
                  Id-dħul fis-seħħ u l-applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               Għandu japplika minn …
            
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 26.2.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        
                  http://www.emcdda.europa.eu/system/files/publications/4541/TDAT17001ENN.pdf
               
               
                  
                     (2)
                  
                        ĠU L 47, 18.2.2004, p. 1. 
               
               
                  
                     (3)
                  
                        ĠU L 22, 26.1.2005, p. 1.
               
               
                  
                     (4)
                  
                        ĠU L 326, 24.11.1990, p. 57.